বিএনপির নীতিনির্ধারণী সূত্রে জানা গেছে, বৃহত্তর ঐক্যের সঙ্গে সংশ্লিষ্ট দলগুলোর মত নিয়ে নির্বাচনকালীন সহায়ক সরকারের অভিন্ন রূপরেখা দেবে বিএনপি। ঐক্য প্রক্রিয়া চূড়ান্ত হওয়ার পর দ্রুত সময়ের মধ্যেই রূপরেখা ঘোষণা দেয়া হবে। ইতোমধ্যে রূপরেখার তিনটি খসড়া প্রস্তাব লিখিত আকারে বুদ্ধিজীবীরা বিএনপির নীতিনির্ধারকদের কাছে জমা দিয়েছেন। এসব খসড়া নিয়ে দলের স্থায়ী কমিটির সদস্যরা প্রাথমিক আলোচনাও করেছেন। এগুলো নিয়ে দলের পরামর্শদাতাদের কাছ থেকেও মত নেয়া হয়েছে। এখন খসড়াগুলো বৃহত্তর ঐক্য প্রক্রিয়ার সঙ্গে সংশ্লিষ্ট দলগুলোর কাছে পাঠানো হবে। পাশাপাশি তাদের নিজস্ব কোন প্রস্তাব আছে কিনা তাও চাওয়া হবে। এরপর সবার মত নিয়ে বিস্তারিত আলোচনার পর চূড়ান্ত করা হবে।